Flash Loan คืออะไร ?
Flash Loan คืออะไร ? 
4 เม.ย. 2565

เพื่อเป็นการอธิบาย Flash Loan ให้เข้าใจได้อย่างง่าย 
จะขอสมมติตัวอย่างจากชีวิตประจำวันของเรา
ถ้าให้ตลาดสด 2 แห่ง ขายสินค้าเดียวกัน แต่ราคาแตกต่างกัน
ตลาด A ขายหมูบด กิโลกรัมละ 55 บาท
ตลาด B ขายหมูบด กิโลกรัมละ 50 บาท
จะเห็นได้ว่า เราสามารถทำกำไรจากการซื้อหมูบด
จากตลาด B มาขายต่อที่ตลาด A จะได้กำไร 5 บาท ทันที
ซึ่งหากเราอยากเพิ่มกำไรให้มาก ก็จำเป็นต้องกู้เงินมาเพื่อซื้อหมูบดเพิ่มขึ้น
อย่างไรก็ตาม การกู้ยืมเงินไม่ใช่เรื่องที่ง่าย เพราะผู้ให้กู้มักต้องการหลักประกัน สำหรับเงินที่กู้ยืมเสมอและยังต้องใช้เวลาในกระบวนการต่าง ๆ เช่น การตรวจสอบหลักฐาน การอนุมัติปล่อยเงินกู้ และอื่น ๆ อีกมากมาย
สุดท้ายกว่าจะกู้เงินได้นั้น สินค้าทั้ง 2 ตลาดก็จะปรับไปมีราคาที่ใกล้เคียงกันแล้ว
เพราะคนอื่น ๆ ที่มีเงินทุนก็ทำเช่นเดียวกันกับเรา ทำให้โอกาสทำกำไรหายไปในที่สุด
อย่างไรก็ตาม ด้วยไอเดียการกู้แบบใหม่ ที่เรียกว่า “Flash Loan” สามารถทำให้เรากู้เงินได้โดยไม่จำเป็นต้องมีหลักประกัน แต่ต้องแลกด้วยการคืนเงินต้นพร้อมดอกเบี้ยหลังจากได้รับเงินภายทันทีหลังจากนั้น
ซึ่งเมื่อมองมาที่โลกความเป็นจริงอาจจะทำไม่ได้
แต่มันเป็นไปได้ ในโลกของคริปโทเคอร์เรนซี
ด้วยแพลตฟอร์ม DeFi และ Smart Contract หรือสัญญาอัจฉริยะ
สามารถทำให้เราส่งคำสั่งกู้ยืมและซื้อขายภายในธุรกรรมเดียวเลย
เพียงแค่เราเขียนเงื่อนไขและการทำธุรกรรมที่ต้องการลง Smart Contract
หลังจากนั้นระบบของผู้ให้กู้จะเป็นคนตรวจสอบ ถ้าอนุมัติแล้ว ธุรกรรมก็จะเกิดขึ้นทันที
กลับกันหากผู้ให้กู้เห็นแล้วว่า ผู้ยืมไม่สามารถคืนเงิน หรือทำกำไรจากการเทรดได้
Smart Contract จะไม่ทำงาน และธุรกรรมที่ส่งไปก็จะไม่เกิดขึ้น
ซึ่งประโยชน์ของการใช้ Flash Loan เช่น การใช้ทำ Arbitrage หรือการเก็งกำไรโดยปราศจากความเสี่ยงได้ ใช้ทำธุรกรรมในต้นทุนที่ต่ำ
อย่างไรก็ดี Flash Loan สามารถใช้ในทางที่ไม่ดีได้เช่นกัน 
เช่น การโจมตีช่องโหว่ของระบบแต่ละแพลตฟอร์มและกอบโกยผลประโยชน์
ซึ่งเห็นได้ว่า Flash Loan เปรียบเสมือนดาบสองคม ขึ้นอยู่กับว่าแต่ละคนใช้เพื่ออะไร..